Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 362/14/8811	Trebišov, 12.8.2014
EEČ : 2-69-455-2014

U Z N E S E N I E

Trestná vec:	obvinený XXXXX 
Zločin:	Sexuálne násilie podľa § 200 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	Dňa 20.05.2014 v čase okolo 13.50 h vedľa obchodného centra COOP Jednota, ktoré sa nachádza na ul. Hlavnej v meste Kráľovský Chlmec, oslovil tam sediacu na lavičke mal. XXXXX XXXXX, nar. 26.11.2002, ktorej povedal „budeš moja“, pričom mal. XXXXX, nar. 26.11.2002 sa na to postavila, chcela ísť preč, kde ju na to obvinený XXXXX chytil za pravú ruku a povedal jej „aj tak budeš moja“ a následne ju začal bozkávať na krk, pričom ju chytal za prsia a zadok, kde mal. XXXXX, nar. 26.11.2002 kričala o pomoc a snažila sa utiecť, načo obvinený sa jej snažil strhnúť nohavice, pričom ju stále držal jednou rukou za jej ruku a stále jej opakoval slová „budeš moja“, avšak maloletej     sa podarilo vytrhnúť a utiekla domov, pričom k zraneniu osoby nedošlo.

lebo obvinený nebol v čase činu pre nepríčetnosť trestne zodpovedný

Odôvodnenie:
	Uzneseniami vyšetrovateľa OR PZ, OKP, 2. oddelenie vyšetrovania Trebišov, sp. zn. ORP-288/2-VYS-TV-2014 z 20.05.2014 bolo začaté trestné stíhanie a následne dňa 21.05.2014 vznesené obvinenie XXXXX  pre zločin sexuálneho násilia podľa § 200 ods. 1, ods. 2 písm. b)   Tr. zákona.

	Tento zločin mal obvinený  spáchať  tak, ako je to uvedené vo výrokovej časti tohto uznesenia.

	V priebehu vyšetrovania bolo zistené, že obvinený sa skutočne skutku, ktorý sa mu kladie za vinu dopustil tak, ako je to uvedené v uznesení o vznesení obvinenia. 

Podľa záverov znaleckého posudku z odboru zdravotníctva a farmácie - odvetvie psychiatria a sexuológia, resp. psychiatria (liečba alkoholizmu a toxikománie, gerontopsychiatria č. 42/2014, resp. 38/2014) obvinený XXXXX v čase skutku mohol rozpoznať nebezpečenstvo svojho konania, avšak jeho ovládacie schopnosti boli znížené podstatnou mierou a možno ich považovať          za vymiznuté. S vysokou pravdepodobnosťou obvinený v dávnej minulosti prekonal špecifické ochorenie - pohlavnú chorobu a v prípade, že by sa toto ochorenie potvrdilo, zrejme by išlo o jeho tretie štádium, ktoré sa nazýva progresívna paralýza. Jeho prejavom sú progredientné symptómy s vývinom do demencie, čo znamená totálne zhlupnutie, nesamostatnosť, bezradnosť, nekritičnosť a odkázanosť. Toto ochorenie vedie k odkázanosti a potrebe celodennej starostlivosti inou osobou, prípadne umiestnenie v ústavnom zariadení.  

Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. Podľa § 23  Tr. zákona sa za nepríčetného považuje ten, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie. Keďže obvinený XXXXX nemohol ovládať svoje konanie v čase skutku a to z dôvodu organického postihnutia mozgu, je nevyhnutné konštatovať, že v čase spáchania skutku nebol príčetný a nie je za tento čin trestne zodpovedný. 
		
	Z uvedených dôvodov sa trestné stíhanie zastavuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Maroš Sabo
prokurátor